Gara poetica 
Buggerru (1913)

Poetas:
Maria Farina (Osilo) 
Pittanu Moretti (Tresnuraghes)

Tema:  Sos duos amantes

MORETTI 
Cara collega Maria Farina 
prego de m'iscultare attentamente, 
custu argumentu ti fato presente 
pessa chi sese una signorina. 
A tie est toccada sa femìna 
a mie s'omine su bratzu potente. 
Tue mi deves narrer pro favore 
chie de nois at pius valore.

MARIA
Canta Moretti pracidu e giocundu 
si cheres meritare sa corona, 
pessa de ti leare via bona
pero non brinches a saltiu tundu. 
Si tue ses padronu ‘e su mundu 
e deo cant’a tie so padrona: 
massimamente si m'agato isposa 
pius de te so deo valorosa.

MORETTI 
Non cumintzes a esser maniosa 
cun custa limba tua tantu acuta, 
a mie intantu non mi pones suta 
pro cantu tue sies una rosa;
sias bajana o sias isposa
mai padrona non ses assoluta.
Su bene este unu tantu peromine
pero su comandante e semper s'òmine.

MARIA 
Si tue faghes su giustu dovere 
as’a bider chi ‘ene ti nd'agatas. 
Però sa veridade mi relatas 
si cheres diventare bonu mere, 
ca si leas a mie pro muzere 
chelzo chi bene a mie mi tratas. 
Cust’est sa veridade tota canta
si cheres viver cun sa paghe santa.

MORETTI 
Maria chi bajana ses ancora, 
nara sa gana ch'as de ti cojuare, 
mira chi so dispostu 'e t'istimare
e ti fato diciosa una signora;
si deo a tie ti pesso a d'ognora
a mie non mi deves ingannare:
ca tzertas dan sa culpa a su maridu
comente nd'appo intesu e nd'appo ‘idu.

MARIA
Caru Moretti si la pessas gai 
a tie non ti toco mancu manu, 
si tue ses unu bonu cristianu
deo istimare ti podio assai;
si non Moretti non ti cojuas mai
e ti tocat de restare bajanu:
ca si possedis tanta gelosia
non ti meritas una cumpagnia.

MORETTI 
Maria lassa custa baraunda 
non che pighes luego in alta chima, 
a mie iscaddadu m'at sa prima 
timo de m'iscaddare sa segunda;
si tue cres chi sies giocunda 
deo so bonu e ti ponzo istima; 
t'istimo fin’a s'ultimu momentu 
si tue as unu bonu assentu.

MARIA 
Caru Moretti bene cunsidera 
si cheres custu tema prolungare, 
su chi ti naro deves osservare 
sa mia est veridade santa e vera; 
ma si mi tratas de mala manera 
comente poto mai a tie istimare.
Ca si pretendes giuramentu a prou 
bae e camina in su destinu tou.

MORETTI 
Tando non ses de mente robusta 
si no atzettas su meu cuntratu, 
finas a como non m’as sodisfatu 
chena toccare abba ses isfusta; 
si tue ses una pisedda giusta 
deo pro parte mia so isatu.
In coro meu suspettu non tenzo 
fin’a sa morte s'istima mantenzo.

MARIA 
Caru Moretti non restes offesu 
deo cumprendo cantu mi relatas, 
a cando como goi mi maltratas 
ite tet esser si bi so in mesu: 
mira chi deo già l'appo cumpresu 
tue femina bona non nd'agatas. 
Pro cantu ses in totu virtuosu 
però in parte ses tropu gelosu.

MORETTI 
O Maria Farina appas passentzia 
s'idea bella perfetta mantene, 
mira chi tenzo in sas venas sambene 
e si m’amas t'istimo a preferentzia; 
si appo fatt’a tie un'avvertentzia 
deves cumprender chi ti chelzo ‘ene: 
si mi cumprendes ti naro Maria 
non b’at amore chena gelosia.

MARIA 
Pare chi appes bona sa favella 
ma deo intantu mi resto lontanu, 
si tue non t'offendes Pitanu
non chelzo chi mi fetes sentinella, 
narat su diciu chi sa die bella 
già si gonnoschet dae su manzanu: 
comente in chelu si miras sa nue 
gai matessi già mi pare tue.

MORETTI
Mira chi cussu diciu est'isbagliadu 
su tempus curret dae zona in zona, 
a bortas appo bidu die bona 
e poi in d'un’istante m’at bagnadu. 
Si pone mente a cantu t'appo nadu 
podes esser de domo una padrona: 
bastat chi tue cuntenta m'istimas 
ista segura e cun megus non timas.

MARIA 
Cust’ottava mi faghet bonu proe 
a comente Moretti nadu m'asa, 
pare chi siet giusta cussa frasa 
e s'est gai diventas unu eroe;
però mi timo su chi naras oe
chi poi tue lu negheras crasa:
e tando sun sas penas pius mannas 
oe m'istímas e crasa m'ingannas.

MORETTI 
In custu puntu non poto negare
tue Maria meritas rejone,
ca b’at pius de un òmine imbroglione
chi una femina poden ingannare;
ma a tie non podet capitare
si cumprendes sa mia intentzione, 
E cantu de campare tenzo sorte 
devo istimare a tie fin'a morte.

MARIA 
Già chi Moretti as cussa brama 
benzat in bon’ora cussa die,
però Moretti si cheres a mie
faedda prima cun babbu e cun mama; 
su coro meu è totu in fiama
e deo chelzo ponner mente a tie:
devo affrontare totu sos malannos
però a gustu puru de sos mannos.

MORETTI 
Deo cumprendo sa tue lamenta 
bido chi as bellos pessamentos
e ammiro sos tuos sentimentos 
pro tota vida mi restat s'impronta; 
basta nara si tue ses cuntenta 
sos tuos puru restana cuntentos 
e si carchi murrunzu b'at poi 
cussu e contu c'aggiustamus nois.

MARIA 
Iscusciami e perdona unu momentu 
ti racconto custu contu feu,
mira chi l'at ischidu babbu meu 
a cantu parede est pagu cuntentu 
e segundu su sou pessamentu 
mi c'at ficchidu in coro su neu 
e ma nadu de dare attentzione 
nende chi ses tue unu mandrone.

MORETTI 
Tue Maria ponebei afficu
e pone a parte d'ogni malumore;
non ti naro chi so tribagliadore
pro chi non trato ne pala e ne picu;
e non mi anto mancu chi so ricu
ma deo poto fagher su segnore:
ca tenzo custu donu de nadia
mi bastat solu cun sa poesia.

MARIA 
Si b'amus in favore su destinu 
non mi mustro pro nudda addolorida, 
si tue ses una bona guida
a tie devo istimare continu;
pero m'at nadu Contene Gavinu
bonu poeta e non faghet sa vida.
E cussu chi mi causat ispantu
chi sies tue puru atteretantu.

MORETTI 
A rispondere a tie so apitu 
isculta bene sa mia rejone,
Gavinu, ca est troppu imbreagone
est pro cussu ch'est semper poveritu;
deo non chelzo invanu unu meritu
però apo diversa opinione:
custu casu sutzedit a Gavinu
faghet su soddu e lu gastat in binu.

MARIA 
E tue chi non bufas m'atestas 
tando est pro cussu chi tantu t'ingrassas, 
girende in sa Sardigna, già t'ispassas 
semper cantende in totus sas festas; 
ma poi benit su tempus ‘e sas tempestas 
e s'ijerru comente ti lu passas: 
pessa in s'ijerru faghet dies tristas 
s’in domo tua non tenes provistas.

MORETTI 
Tue Maria bene cunsidera
su campare pro me est unu giogu,
ca deo abito semper in custu logu
e mi occupan in sa miniera
e gai cando est primavera
non mi mancat mai pane e fogu.
E mi diverto e d'ogni momentu
passo sa vida felice e cuntentu.

MARIA 
In parte tua deo nd’appo orgogliu 
bastet chi siet beru totu custu;
ispero chi su chi naras siet giustu 
ca deo so inimiga de s'imbrogliu; 
ca b’at segnores chena portafogliu 
calchi bolta si ‘antana pro gustu: 
de cussa zente nde ‘ido in totue 
fossi unu ‘e cussos lu ses tue.

MORETTI 
Non ti mustro su ferru pro atalzu
e non ti chirco invanu pilu in s'ou;
ca totu su chi naro est giustu a prou
pessa chi deo non so faulalzu.
Si poi pessas chi so fulferarzu
podes fagher su piaghere tou.
A cantu cres tue non m'abbasso
lassami in paghe e in paghe ti lasso.

MARIA 
Nara Moretti prite t'inchietas 
rispondemi cun mezus positura; 
tue chi as in manu sa mesura 
ses contadu su mastru e sos poetas, 
chena motivu a mie mi minetas 
ca t'appo fatu una bufonatura 
faghes male Moretti si t'offendes
si sa bufonatura non cumprendes.

MORETTI 
Si so maccu ja b’est su manicomiu 
però tue as bisonzu chi t’isbrigas, 
ti naro chi a mie non mi frigas
fin’a a custu momentu so idoniu;
e si tue ses sorre e su demoniu 
t'asseguro ch'a mie non mi ligas.
Pro un'istante cun megus t'ispassas 
inue passo deo non bi passas.

MARIA 
Chi ses maccu non ti l’appo nadu 
tue ti ballas e tue ti sonas,
si custu ischertzu meu non perdonas
pro niente ti ses inchietadu;
attentu non nde restes impudadu
si non nd'agatas nen malas nen bonas.
Si t'arrennegas semper gai invanu
caru Moretti tue moris bajanu.

MORETTI 
Non so pessende de mi cojuare 
pro cussu deo non mi leo fele, 
tue giughes sa limba de su mele 
se fattende su mediu ‘e m'abbagliare; 
ispero chi bi potas arrivare
ca cumprendes chi deo so fidele: 
e chissà chi bi siat s’ora ‘ona 
d’esser tue sa mia padrona.

MARIA 
Già paret chi non sies unu arabu 
acutamente faeddas a tenore, 
però tue mi faghes su favore 
de faeddare cun mama e cun babbu 
e gai in paghe faghimus agabu 
e podimus giurare sacru amore:
si tue faghes su giustu dovere 
podimus isposare a piaghere.

MORETTI 
S'incomintzas cun custa cantilena 
ti naro chi retardas a isposare, 
sos mannos los podimus avvisare 
però mai chi l'iscat zent’anzena; 
si nono prestu già semus in pena 
e su cojû si podet impudare. 
E tando benit su cojû annulladu 
comente semper bi nd'at capitadu.

MARIA 
Tue mi ses giuttend’a tira tosta 
mi cheres giugher dae coddu a pala, 
si poi b'at calchi limba mala 
già so bona a torrare risposta; 
però si tue lu faghes apposta 
podet finire prestu custa gala:
bastat chi su chi naras no est faula 
deo già la mantenzo sa peraula.

MORETTI 
Maria non ti lese vastu logu 
bae a pianu e lassa sa fua, 
si benit a l'ischire mama tua 
issa a s'istima nostra ponet fogu; 
pro nois como e totu ispassu e giogu 
e-i s'amore faghimus a sa cua: 
s'idea fissa pro como mantene 
gai sa cosa andada più bene.

MARIA 
A segundu su tou faeddare
Mi ses ponzende in coro unu suspettu.
Deo ammito chi tue se perfettu
a mie non mi podes ingannare;
in custu modu non poto avantzare
a mantenner a s'amore su segretu.
Naramila s'intentzione ch'asa
si podes oe non istes a crasa.

MORETTI 
Maria non mi ponzas in fastizu 
prego de m'iscultare attentamente, 
già lu 'ido chi ses intelligente 
deves iscultare su meu cussizu; 
si de amare a mie as su desizu
a tottu su chi naro pone mente: 
non dias reta a caiu ne a titziu 
fin’a sa die de s'isposalitziu.

MARIA
Mira si deo ponzo mente a tie 
timo chi perdo su tempus invanu, 
pessa de faeddare a sensu sanu 
si est abberu ch'istimas a mie; 
però ti naro fin’a cussa die 
a tie non ti toco mancu manu: 
si poi in conca b'as calchi mania 
pessa Moretti a jambare via.

MORETTI
Maria tene a postu su cherveddu 
sas peraulas mias sunu giaras, 
e prite totu custu a mie naras 
o fossi cres chi so unu piseddu; 
e si cumbinat, calchi basigheddu, 
non ti restat attaccadu a sa lara. 
Cussa no est una cosa istrana 
in d'ogni amore unu asu si dana.

MARIA 
Caru Moretti mi pares illusu 
custa risposta a tie ti do,
Fiza de Antoni Farina deo so
Si calchi pessamentu t'at cunfusu;
Si cun su primu amore a fattu abusu
cun megus tzertu no nde faghes no:
si poi a calchi santu t'invòcasa
mancu sa manu a mie mi tòccasa.

MORETTI
E prite mi maltratas gasie 
fossi ti appo fattu modu feu, 
bae chi deo non so unu ebreu, 
mancu chircare non deves a mie 
ne ingannare poto mancu a tie; 
intantu a mie mi gastighet Deu. 
Deo t'istimo forte t'asseguro 
inue cheres tue ti lu giuro.

MARIA 
Però Moretti est mezus chi l'iscas 
non m’incantas cun cussu paragone, 
si puru sias pitzinnu puzone 
a mie ista seguru non m'imbiscas 
e mancu bufonende ti arriscas 
a mi faghere simile rejone.
Pessa de cambiare pessamentu 
o veramente cambia argumentu.

MORETTI
Tue Maria cumprender mi devese 
sa mia est veridade tota canta, 
non ti cretas chi sies una santa 
deo ti naro chi santa non sese; 
e t’appo a narrer puru si bi crese 
bene cennosco sa tua pianta.
Su diciu antigu no est isbagliadu 
sa sedda pittigat su caddu toccadu.

MARIA 
Leadi puru sa larga via
sias a caddu o sias a pê.
Si fato male est male pro me
tue non deves tenner gelosia;
Pero non tocches sa pianta mia
ca deo in tottu so mezus de te.
Cantende nara su chi ti piaghet
a mie ne fritu ne caldu mi faghet.

MORETTI 
Maria non mi ponzas in obrigu 
si nono naro carchi cosa a prou, 
rispeto pro s'amore e babbu tou 
ca pro me est semper bonu amigu 
e tue se farina e non trigu
toccat a t'impastare dae nou.
Ca sa farina ch’as non ti bastada 
sa ch'as est totu paza e ti guastada.

MARIA 
Moretti est tot’invanu si t'apprettas 
pro cantu sies tue numer'unu, 
abizadinde chi ses importunu 
si agatas su debile aprofettas; 
mi naras chi a babbu lu rispettas 
sende chi non rispettas a neunu: 
ca prite as unu feu carattere 
non rispettas a mie e ne attere.

MORETTI 
Maria sese una lezera nue
pro cantu in musa appas intellettu,
cantende as puru su difettu
ca cres totu comente crese tue;
andende deo giro in totue
e in totue m’usana rispettu:
tzertu cun tegus non poto cantare
ca tenzo troppu dolu a ti toccare.

MARIA 
Si deo so sa nue passizzera 
comente tue in s'istante m’as nadu, 
biadu tue chi se calculadu 
in Logudoro e peri sa costera; 
però Moretti bene cunsidera 
chi deo puru meda appo cantadu 
e si b’at calchi pagu e differentzia 
deo rispondo a sa tua presentzia.

MORETTI 
Insisti cantu podes insistire
chi deo su chi fio semper so,
a tie male non ti trato no
anzis si poto ti devo assistere,
e si tue mi gheres obbidire
unu vantaggíu Maria ti do:
si poi ti detzidis de m'amare
no as pius bisonzu de cantare.

MARIA 
Caru Moretti, ancora, non mi fido 
ti lu poto attestare in d'ogni taula, 
a tie deo non ti naro faula
ca finas a como logu brutu b‘ido;
chissà chi oe o cras mi detzido
e poi t'appo a dare sa peraula:
bastat chi sies però puntuale
si deo t'amo non ti chelzo male.

MORETTI
In parte mia deo so detzisu 
tue puru ti deve detzidire,
creo chi siet ora e la finire
pone a parte sa befe e-i su risu,
su comitadu a dadu s'avvisu
cheret su tema de lu congruire:
e in paghe sas manos non toccamus
Dami unu ‘asu ca prestu isposamus.

MARIA 
Si cherene su tema congruidu, 
Moretti non ti ponzas in iscialu; 
pretendes unu ‘asu pro regalu, 
dae me non tet esser ammitidu; 
narat su diciu unu ch'est famidu 
fin'a coghere non est famine malu: 
creo Moretti chi non t'addoloris 
e finas a isposare già non moris.

MORETTI
Maria non ti mustres ispavalda
sende chi deo so fidele a tie,
Si tue negas unu ‘asu a mie
tando ti naro se tropu testarda;
pensa bene chi s'ora e già tarda
sighende gai prestu faghe die:
como finimus su nostru divagu
a mi dare unu asu costa pagu.

MARIA
Bogadi cussos grillos ch'as in testa 
chi tue a mie non faghes ispantu, 
Moretti non bi arrivis a tantu 
si puru ti giras a manca e a dresta, 
e si cheres cun megus fagher festa 
lassa chi ‘enzat sa die e su santu; 
e pone a parte s'idea de su ‘asu,
Moretti, e restande persuasu.

MORETTI 
Paret chi appa fattu giuramentu 
a ti naro chi sese esagerada
mancu como chi sese fidanzada
non mi cherese dare su cuntentu;
mira chi podet cambiare bentu
e poi restas sola isconsolada.
Pessadi bene, pessadi Maria
Poi non nelzas chi sa culpa est mia.

MARIA 
Non b’at bisonzu ‘e pessare a fundu 
su ch’appo nadu torro a cunfirmare; 
si calchi cosa benidi a mancare 
non ses tue nen primu e nen segundu; 
sun cosas chi sutzedin in su mundu 
non mi devo pro nudda ispaventare: 
si andat male in totu sa fortuna 
tue nd'as agatare un’atter’una.

MORETTI 
Maria mi ses nende de continu 
chi poto attera femina incontrare, 
ses fatende su mediu e t'allargare 
cherese atzegare su destinu. 
Si deo appo a tie vicinu
un’atter'una non poto istirnare,
e prite su destinu tue atzegasa.
E si non m'asa amore m’ispiegasa.

MARIA 
S'idea ch’appo deo non est vana 
ti so nende sa santa veridade, 
pro amare bi cheret volontade 
e poi su destinu est cosa istrana; 
si deo chelzo restare bajana 
a tie poto istimare che frade: 
s'intentzione mia non est fea 
d-ognunu faghet sa sua idea.

MORE'ITI 
Su pessamentu tou est troppu feu
tue Maria istimare mi deves,
si tue a su destinu non bi cres
ti naro chi non cres mancu a Deu
e mezus rest’a su fiancu meu
cantu durare in su mundu des:
ca su destinu criat e derruidi
dae su destinu niunu non fuidi.

MARIA
A su chi naras, Moretti, non creo, 
in custu puntu non ti do su votu, 
comente fin’a como appo connotu 
sa mia volontade cumand'eo, 
e si resto bajana mi recreo,
sa volontade est libera pro tottu: 
mai niunu non l'at proibida 
ca este dae Deu istituida.

MORETTI 
Tue mi ses ponzende a coro tristu 
mi se brivende de ogni cunfortu; 
mira chi non so deo ramu tortu, 
si no ispargo su santu registru 
osservala sa rughe e Gesu Cristu; 
si est sa volontade chi la mortu: 
ca su primu Babbu bi lu at nadu 
fi de morrer in rughe destinadu.

MARIA 
Canta puru Moretti a boghe forte 
boga tota sa tua abilidade,
però nara sa santa veridade
chi non bat destinu e non b’at sorte.
Si a Gesusu l'an dadu sa morte
est mortu pro sa sua volontade:
issu a sufridu pena manna e ois
Sa sua volontade at dadu a nois.

MORETTI
Si un'istante cun megus t'ispassas 
rispondemi Maria a sensu fissu; 
si su destinu non ti da permissu 
inue cheres tue non bi passas; 
sa volontade a parte la lassas 
si nono prestu rues in abissu. 
Ca su destinu dae palas t'ispinghede 
a 'ue chere issu ti custringhede.

MARIA 
Su muru brincas a saltiu tundu 
paga paura faghes a Maria,
ti canto custa ottava sola ebbia
custu argumentu lassamus a fundu.
Pro cantu app’a campare in su mundu
fato semper sa volontade mia
e cun sa volontade mi recreo
ca chi b’appat destinu non bi creo.

MORETTI 
A su chi naras non ses puntuale 
tue sa volontade tantu istimas, 
però ses’in errore capitale; 
mira si tue cras anderes male 
non chelzo su destinu chi frastimas. 
Giura s'idea c'as chi l'afrimas; 
su destinu ti dat ogni regalu 
sia pro bonu o sia pro malu.

MARIA 
Moretti ses pienu de malitzia
ma pro ligare a mie est totu in-donu;
si su destinu de tottus est Pàdronu
non tiat esistire sa giustitzia.
Sa volontade est s'unica delitzia
sia pro malu o sia pro ‘onu:
sa giustitzia guida sa pessone
su malu che lu ponet in presone.

MORETTI 
Maria osserva bene e considera 
gia chi ti cres tantu intelligente; 
mira su tempus passad’e presente 
risponde a mie cun bona manera; 
canta zente che ponen in galera 
solu pro mala sorte innotzente:
iscuru cussu tristu detenutu, 
ma est su malu destinu chi la giutu.

MARIA 
Deo rispondo a tie attentamente 
tue t'as preparadu manna iscala, 
non ti lu naro pro pompa o pro gala 
anzis ti ponzo fattu frequente; 
s’in galera bada un'innotzente 
e tota culpa de sa zente mala. 
Però su malu puru non si franghede 
chie faghet su dannu lu piatighede.

MORETTI 
Si ti mustras Maria geniale 
deo ti ato a sos casos proados, 
iscuros sos chi sun mal'assortados 
chi sunu fora dae su normale, 
cantu bi nd'at chi faghene male 
cussos sunu piusu fortunados: 
sa bona volontade già est bona 
ma sa fortuna est de tottu padrona.

MARIA 
Moretti non ti perdas in caminu 
non mi ponzas su sole cun sa luna, 
non mi dias sa mela pro sa pruna 
non nelzes su buscu ch'est giardinu, 
si tue ses pádronu ‘e su destinu 
cheres puru in parte sa fortuna. 
Tue cheres pianta foza e frutta 
tando deo la serro sa disputa.

MORETTI
Bae chi non mi perdo in caminu
su ch’appo nadu lu ripito ancora;
deo so frimmu in sa mia dimora
e sigo semper a cantare continu,
su padronu de totu est su destinu
siat sa sorte fortuna o malora:
ca su destinu a totu favoridi
o bonu o malu fin’a cando moridi.